**KΡΙΤΙΚΗ ΤΟΥ ΚΑΘΑΡΟΥ ΛΟΓΟΥ**

 Στο σεμινάριο αυτό συζητούνται κεντρικά θέματα της θεωρητικής φιλοσοφίας του Κant που αναπτύσσονται στην *Κριτική του καθαρού Λόγου.* Επισημαίνονται κεντρικά προβλήματα και παρουσιάζονται οι κυριότερες λύσεις που απαντούν στη σύγχρονη βιβλιογραφία. Με αναφορά σε εκτενή αποσπάσματα του κειμένου προτείνεται η συγκριτική μελέτη εναλλακτικών ερμηνειών των καντιανών θέσεων και επιχειρημάτων, κυρίως από το χώρο της αναλυτικής φιλοσοφίας, και σε συνδυασμό με κριτικές αναγνώσεις του έργου του Wittgen­stein. Επιδιώκεται η διακρίβωση του περιεχομένου και της γενικότερης σημασίας εννοιών όπως οι *συνθετικές a priori κρίσεις* και η *υπερβατολογική παραγωγή των κατηγοριών*, και δίνεται έμφαση στην προσπάθεια κατανόησης του ρόλου του *υπερβατο­λογικού υποκειμένου* και στην αποτίμηση της εγκυρότητας των *υπερβατολογικών επιχειρημάτων* και της λογικής συνοχής του *υπερβατολογικού ιδεαλισμού*. Παρουσιάζονται συνοπτικά οι ερμηνευτικές προσεγγίσεις διαφόρων φιλοσόφων και μελετητών του Κant, από τον P.F.Strawson και τον Dieter Henrich, ως την Lucy Allais, τον Ηenry Allison, την Rae Langton, την Beatrice Longuenesse, και τον Karl Ameriks. Χρησιμοποιείται κυρίως η μετάφραση Α. Γιανναρά - Μ. Δημητρακόπουλου, ενώ λαμβάνονται υπ’όψιν και το γερμανικό πρωτό­τυπο και αγγλικές και γαλλικές μεταφράσεις. Τέλος, επιχειρείται η συσχέτιση των βασικών θέσεων του Kant με τις τοποθετήσεις του σε άλλα σημαντικά έργα, όπως η *Κριτική του πρακτικού λόγου,* και η *Κριτική της κριτικής δύναμης*.